b'\n_START_ARTICLE_\nPellavahatikka\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nPellavahatikka kasvaa tavallisesti 40\xe2\x80\x9370 cm korkeaksi. Kasvi on kalju tai niukkakarvainen ja se ei ole tahmea. Oljenv\xc3\xa4risi\xc3\xa4 varsia on 1\xe2\x80\x935 kappaletta ja ne ovat paksuudeltaan jopa 3 mm paksuja. Varren nivelv\xc3\xa4lit ovat 8\xe2\x80\x9315 cm. Vastakkain olevat lehdet ovat puoliliereit\xc3\xa4, alta kouruisia, 4\xe2\x80\x936 cm pitki\xc3\xa4 ja yhden millin levyisi\xc3\xa4. Kukinto on melko niukkahaarainen. Valkoisen kukan verhi\xc3\xb6 ja teri\xc3\xb6 ovat viisilehtisi\xc3\xa4. Ter\xc3\xa4lehdet ovat verholehti\xc3\xa4 hieman pitempi\xc3\xa4. Pellavahatikka kukkii Suomessa hein\xc3\xa4-syyskuussa. Kukinnon hedelm\xc3\xa4per\xc3\xa4 on jopa 6 cm pitk\xc3\xa4. K\xc3\xa4rjest\xc3\xa4 avautuva kota on pallomainen ja v\xc3\xa4rilt\xc3\xa4\xc3\xa4n keltainen. Siipipalteiset siemenet ovat 1,5\xe2\x80\x932 mm pitki\xc3\xa4, mustahkoja ja tihe\xc3\xa4\xc3\xa4n nuijakarvaisia._NEWLINE_Pellavahatikka on yksi peltohatikan alalajeista. Suomessa tavataan my\xc3\xb6s kahta muuta sen alalajia: etel\xc3\xa4npeltohatikkaa (ssp. arvensis) ja pohjanpeltohatikkaa (ssp. sativa). N\xc3\xa4m\xc3\xa4 ovat pellavahatikkaa pienempi\xc3\xa4, v\xc3\xa4rilt\xc3\xa4\xc3\xa4n vihreit\xc3\xa4 ja tahmeavartisia.\n_START_SECTION_\nLevinneisyys\n_START_PARAGRAPH_\nPellavahatikka on aikaisemmin ollut Euroopassa yleinen pellavapeltojen rikkakasvi, mutta on pellavanviljelyn v\xc3\xa4henemisen my\xc3\xb6t\xc3\xa4 monin paikoin suuresti taantunut. Esimerkiksi Pohjoismaista se l\xc3\xa4hes h\xc3\xa4vinnyt kokonaan. Pellavahatikasta on tiedossa joitakin kasvupaikkoja Suomesta, muun muassa Ahvenanmaalta, Varsinais-Suomesta, Vaasasta ja Hailuodosta. Viimeiset havainnot ovat kuitenkin 1900-luvun alkupuolelta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPellavahatikka kasvaa rikkakasvina pellavapelloilla. Lajin h\xc3\xa4vi\xc3\xa4misen syyn\xc3\xa4 on ollut paitsi pellavan viljelyn v\xc3\xa4heneminen ja rikkakasvien torjunta, my\xc3\xb6s puhtaamman siemenviljan k\xc3\xa4ytt\xc3\xb6. Pellavahatikka ei Suomen oloissa pysty luontaisesti talvehtimaan, joten sen siemenet s\xc3\xa4ilyiv\xc3\xa4t talven yli vain talvehtimalla siemenviljan seassa sis\xc3\xa4tiloissa.'